b'\n_START_ARTICLE_\nTetrarch\n_START_SECTION_\nSuunnittelu ja tuotanto\n_START_PARAGRAPH_\nLight Tank Mk VI:n j\xc3\xa4lkeen Vickers suunnitteli suuremman kevyen panssarivaunun vuonna 1937, johon pystytt\xc3\xa4isiin asentamaan 15 mm Besa-panssarivaunukanuuna. Uutta panssarivaunua tarjottiin sotatoimistolle vuonna 1938 (tuolloin tunnettiin viel\xc3\xa4 ep\xc3\xa4virallisesti nimell\xc3\xa4 Purdah) ja vaunua testattiinkin mahdollista tulevaa k\xc3\xa4ytt\xc3\xb6\xc3\xb6nottoa varten. 120 kappaletta tilattiin vuoden 1938 lopussa, kun sota n\xc3\xa4ytti v\xc3\xa4ist\xc3\xa4m\xc3\xa4tt\xc3\xb6m\xc3\xa4lt\xc3\xa4. Tilattujen vaunujen lukum\xc3\xa4\xc3\xa4r\xc3\xa4 kaksinkertaistettiin my\xc3\xb6hemmin, mutta tuotanto my\xc3\xb6h\xc3\xa4styi, kun sotatoimisto halusi keskitty\xc3\xa4 cruiser- ja infantry -tyyppisten panssarivaunujen tuotantoon Dunkerquen evakuoinnin j\xc3\xa4lkeen, sek\xc3\xa4 Vickersin tehtaan pommituksissa aiheutuneiden vaurioiden vuoksi. Lopulta vain 177 Tetrarchia saatiin valmiiksi, ensimm\xc3\xa4isten valmistuessa marraskuussa 1940.\n_START_SECTION_\nK\xc3\xa4ytt\xc3\xb6\n_START_PARAGRAPH_\nJoitain Tetrarcheja sijoitettiin Isoa-Britanniaa puolustaviin panssaridivisiooniin, kun raskaista tankeista oli pulaa. Tiedusteluk\xc3\xa4ytt\xc3\xb6\xc3\xb6n sit\xc3\xa4 ei en\xc3\xa4\xc3\xa4 huolittu, sill\xc3\xa4 sotatoimisto oli alkanut suosia panssariautoja kevyiden tankkien sijaan. Tetrarchien l\xc3\xa4hett\xc3\xa4mist\xc3\xa4 8. armeijan apuun Afrikkaan harkittiin, mutta j\xc3\xa4\xc3\xa4hdytysvarustelut eiv\xc3\xa4t sopineet aavikkok\xc3\xa4ytt\xc3\xb6\xc3\xb6n. Pieni m\xc3\xa4\xc3\xa4r\xc3\xa4 Tetrarcheja l\xc3\xa4hetettiin Neuvostoliittoon Lend-Lease -ohjelman mukaisesti, ja yht\xc3\xa4 osastollista k\xc3\xa4ytettiin hy\xc3\xb6kk\xc3\xa4yksess\xc3\xa4 Madagaskariin toukokuussa 1942._NEWLINE_My\xc3\xb6hemmin ehdotettiin Tetrarchien k\xc3\xa4ytt\xc3\xb6\xc3\xa4 laskuvarjojoukkojen tukena. Hamilcar-liitokone suunniteltiin erityisesti kantamaan yht\xc3\xa4 Tetrarch-panssarivaunua. Normandian maihinnousua valmistellessa 6. laskuvarjodivisioonaan muodostettiin laskuvarjotiedustelurykmentti ja se varustettiin Tetrarcheilla. Yksi osastollinen Tetrarcheja l\xc3\xa4hetettiin Normandiaan 6. p\xc3\xa4iv\xc3\xa4 kes\xc3\xa4kuuta vuonna 1944. Tetrarchien osallisuus operaation onnistumiseen oli kuitenkin rajallinen, osaksi pienen lukum\xc3\xa4\xc3\xa4r\xc3\xa4n vuoksi. Tetrarcheja oli k\xc3\xa4yt\xc3\xb6ss\xc3\xa4 my\xc3\xb6s Reinin ylityksess\xc3\xa4 maaliskuussa 1945._NEWLINE_Tetrarch oli k\xc3\xa4yt\xc3\xb6ss\xc3\xa4 aina vuoteen 1949 asti, jolloin britit lopettivat liitokoneiden k\xc3\xa4yt\xc3\xb6n sotilasoperaatioissa.\n_START_SECTION_\nVersiot\n_START_PARAGRAPH_\nTetrarch I CS \xe2\x80\x93 Muutamiin Tetrarcheihin asennettiin 76,2 mm haupitsi tulitukiroolia varten._NEWLINE_Tetrarch DD \xe2\x80\x93 Yksi Tetrarch muunnettiin merikelpoiseksi kes\xc3\xa4kuussa 1941. Tetrarchilla tehdyt testit Brentin tekoj\xc3\xa4rvell\xc3\xa4 osoittautuivat menestykseksi, ja teknologiaa hy\xc3\xb6dynnettiin Valentine- ja Sherman-tankeissa.'